b"\n_START_ARTICLE_\nSeven\n_START_SECTION_\nArgument\n_START_PARAGRAPH_\nEl tinent Somerset (Morgan Freeman), del departament d'homicidis, est\xc3\xa0 a punt de jubilar-se i ser reempla\xc3\xa7at per l'ambici\xc3\xb3s i brillant detectiu David Mills (Brad Pitt). Tots dos hauran de col\xc2\xb7laborar en la resoluci\xc3\xb3 d'una s\xc3\xa8rie d'assassinats comesos per un psic\xc3\xb2pata que pren com a base la relaci\xc3\xb3 dels set pecats capitals: gola, mandra, sup\xc3\xa8rbia, avar\xc3\xadcia, enveja, lux\xc3\xbaria i ira. Els cossos de les v\xc3\xadctimes, sobre els quals l'assass\xc3\xad s'acarnissa de manera imp\xc3\xbadica, es convertiran per als policies en un enigma que els obligar\xc3\xa0 a viatjar a l'horror i la barb\xc3\xa0rie m\xc3\xa9s absoluta.\n_START_SECTION_\nComentaris\n_START_PARAGRAPH_\nDavid Fincher va aconseguir amb Seven la proesa d'harmonitzar taquilla i cr\xc3\xadtica, factors gaireb\xc3\xa9 sempre divergents._NEWLINE_Li va treure partit al seu impactant estil visual, al servei d'un gui\xc3\xb3 sorprenent, molt impactant i alhora reflexiu, sobre la corrupci\xc3\xb3 en la societat actual. Una angoixant i fosca ambientaci\xc3\xb3 emfatitza les dram\xc3\xa0tiques interpretacions de Morgan Freeman, Brad Pitt i, sobretot, Kevin Spacey._NEWLINE_El psic\xc3\xb2pata de Seven comet les seves atrocitats -mai es veu com les executa, nom\xc3\xa9s els seus macabres resultats- guiat pels set pecats capitals, que ell jerarquitza en aquest ordre: gola, avar\xc3\xadcia, mandra, lux\xc3\xbaria, sup\xc3\xa8rbia, enveja i ira._NEWLINE_Hollywood ha tractat molt\xc3\xadssimes vegades i des de diferents punts de vista als pshyco-killers, als assassins en s\xc3\xa8rie. La novetat de Seven rau m\xc3\xa9s en la seva posada en imatges que en el personatge l'assass\xc3\xad o la seva persecuci\xc3\xb3 policial, encara que hi hagi algun sorprenent gest de complicitat en l'h\xc3\xa0bil i enginy\xc3\xb3s gui\xc3\xb3, especialment en la seva part final. El m\xc3\xa8rit de David Fincher, en el seu segon llargmetratge, \xc3\xa9s la creaci\xc3\xb3 d'un tenebr\xc3\xb3s cl\xc3\xadmax ambiental, gaireb\xc3\xa9 g\xc3\xb2tic, alterat en funci\xc3\xb3 de la naturalesa de cada un dels assassinats. Els assassinats s\xc3\xb3n realment retor\xc3\xa7ats i algunes escenes romanen en la mem\xc3\xb2ria de l'espectador per molt temps. L'escena final, antol\xc3\xb2gica.\n_START_SECTION_\nBanda sonora\n_START_PARAGRAPH_\nLa m\xc3\xbasica original de la pel\xc2\xb7l\xc3\xadcula va ser escrita per Howard Shore. La m\xc3\xbasica de la introducci\xc3\xb3 \xc3\xa9s un remix fet per Coil de la can\xc3\xa7\xc3\xb3 Closer de Nine Inch Nails. La can\xc3\xa7\xc3\xb3 que se sent durant els cr\xc3\xa8dits finals \xc3\xa9s The hearts Filthy lesson de David Bowie."